**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 24.02.2024, ora 08:00 – 25.02.2024, ora 08:00**

1. ***SITUAŢIA HIDROMETEOROLOGICĂ***

**1. Situaţia şi prognoza hidrologică pe râurile interioare şi Dunăre din 25.02.2024, ora 07:00**

**Institutul Naţional de Hidrologie şi Gospodărire a Apelor** (I.N.H.G.A.) a emis la data de 24.02.2024, la ora 11:30, **Atenţionarea Hidrologică nr. 19 – COD GALBEN**, valabilă în intervalul *24.02.2024 ora 22:00 – 25.02.2024 ora 12:00*, vizând scurgeri importante pe versanţi, torenţi şi pâraie, viituri rapide pe râurile mici cu posibile efecte de inundaţii locale şi creşteri de debite şi niveluri pe unele râuri din bazinele hidrografice: *Jiu, Olt*, cu posibile depăşiri ale **COTELOR DE ATENŢIE.**

Această **Atenţionare Hidrologică** a fost transmisă de Centrul Operativ pentru Situaţii de Urgenţă al Ministerului Apelor şi Pădurilor către: Inspectoratul General pentru Situaţii de Urgenţă, Secretariatul General al Guvernului, Centrul de Situaţii al Guvernului, Ministerul Apărării Naţionale, Ministerul Afacerilor Interne, Ministerul Transporturilor, Ministerul Sănătăţii, Ministerul Economiei, Ministerul Agriculturii şi Dezvoltării Rurale, Comisia Naţională pentru Controlul Activităţilor Nucleare, Serviciul de Protecţie şi Pază, Serviciul de Telecomunicaţii Speciale, S.C. Hidroelectrica S.A., Agenţia Naţională de Îmbunătăţiri Funciare, precum și către Comitetele Judeţene pentru Situaţii de Urgenţă vizate, astfel:

*- GORJ, HUNEDOARA, MEHEDINŢI şi VÂLCEA (4 prefecturi) – COD GALBEN.*

**RÂURI**

**Debitele au fost în creştere** datorită precipitațiilor căzute în interval, cedării apei din stratul de zăpadă din zonele montane înalte şi propagării pe râurile din bazinele hidrografice: Tur, Lăpuş, Crasna, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna, bazinele superioare ale râurilor Jiu, Motru, Gilort şi ai afluenților de dreapta ai Oltului mijlociu şi inferior şi doar prin propagare pe cursul inferior al Prutului.

Pe celelalte râuri, debitele au fost relativ staționare.

Debitele se situează la valori peste mediile multianuale lunare pe râurile din bazinele hidrografice: Vișeu, Iza, Tur, Someș, Crișul Repede, Mureș, Timiș, Moldova, în bazinele superioare ale Jiului, Lotrului, Cibinului, Trotușului, Buzăului, bazinele superioare și mijlocii ale Oltului, Bistriței şi pe cursurile Siretului și Sucevei. Pe celelalte râuri debitele se situează la valori cuprinse între 30-80% din normalele lunare, mai mici (sub 30%) pe râurile din bazinele hidrografice: Crasna, Moravița, Vedea, Rm. Sărat, Bârlad, Jijia, bazinul inferior al Argeșului, pe unii afluenți din bazinele inferioare ale Jiului, Oltului și pe unele râuri din Dobrogea.

Este în vigoare **Atenționarea Hidrologică Nr. 19** din 24.02.2024.

**Debitele vor fi în creştere** din cauza precipitațiilor prognozate, cedării apei din stratul de zăpadă din zonele montane înalte şi propagării pe râurile din bazinele hidrografice: Tur, Lăpuş, Crasna, Barcău, Crişuri, Arieş, Bega, Timiş, Bârzava, Moravița, Caraş, Nera, Cerna şi bazinul superior şi mijlociu al Jiului.

Pe celelalte râuri, debitele vor fi relativ staționare.

Sunt posibile scurgeri importante pe versanți, torenți, pâraie, viituri rapide pe unele râuri mici, cu efect de inundații locale şi creşteri de niveluri şi debite, cu posibile depăşiri ale **COTELOR DE ATENȚIE**, în special pe râurile din bazinele superioare ale Jiului şi ale afluenților de dreapta ai Oltului mijlociu şi inferior.

Se menține în vigoare **Atenționarea Hidrologică Nr. 19** din 24.02.2024, până la ora 12:00.

**DUNĂRE**

**Debitul la intrarea în țară (secțiunea Baziaș) în intervalul 24.02.2024 – 25.02.2024 a fost în scădere, având valoarea de 6700 m3/s**, peste media multianuală a lunii februarie (5300 m3/s).

În aval de Porţile de Fier, debitele au fost în scădere pe sectoarele Gruia – Calafat și Tr. Măgurele - Hârșova și în creștere pe sectoarele Bechet – Corabia și Vadu Oii - Tulcea.

**Debitul la intrarea în țară (secțiunea Baziaș) va fi în scădere (6600 m3/s).**

În aval de Porţile de Fier, debitele vor fi în scădere pe sectorul Gruia – Galați şi în creștere pe sectorul Isaccea – Tulcea.

***Se situează în faza I de apărare următoarele sectoare de dig:***

- Sf. Gheorghe, R3, Tudor Vladimirescu (din administrarea ANAR); Chilia Veche, Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 24.02.2024, ora 08:00 –25.02.2024, ora 06:00**

**ÎN ŢARĂ**

Vremea a fost deosebit de caldă pentru ultima decadă a lunii februarie în toată țara, cu abateri ale valorilor diurne față de mediile climatologice cuprinse între 10 și 16 grade în jumătatea de sud-est. Astfel, temperaturile maxime s-au încadrat între 10 grade la Sulina și 23 de grade la Zimnicea, Oltenița și Călărași. În cursul zilei cerul a fost variabil, cu înnorări persistente în vest, nord-vest și parțial în nord și centru, dar din orele serii nebulozitatea s-a accentuat treptat și în restul teritoriului. Temporar a plouat slab în Crișana, Maramureș, local în Banat, Oltenia, Transilvania și la munte și pe spații mici în nordul Moldovei și vestul Munteniei. Izolat în Munții Apuseni cantitățile de apă au depășit 15...20 l/mp. În Carpații Occidentali, în nordul Carpaților Orientali și în vestul Carpaților Meridionali la altitudini de peste 1800 m, trecător a fost lapoviță și ninsoare. Vântul a suflat slab şi moderat, cu intensificări locale în Banat, Crișana și în deltă, cu viteze de 45...50 km/h, iar în dealurile vestice și peste 55 km/h, precum și în zona montană înaltă, unde au fost rafale în general de 60...70 km/h. Este strat de zăpadă în cea mai mare parte a zonei montane și măsura -în platformele stațiilor meteorologice- până la 155 cm în Munții Făgăraș, 144 cm în Munții Călimani și 121 cm în Munții Țarcu. La ora 6.00, temperatura aerului avea valori cuprinse între 1 grad la Miercurea Ciuc și 14 grade la Oravița. Cu totul izolat în Dobrogea s-a semnalat ceață.

**LA BUCUREŞTI**

Vremea a fost deosebit de caldă pentru această perioadă, valorile termice continuând să crească, astfel că temperatura maximă a fost de 21 de grade la Afumați și Băneasa și 22 de grade la Filaret (valori cu 15 grade peste media climatologică). Cerul a fost variabil, mai mult noros în cursul nopții, iar vântul a suflat slab până la moderat. La ora 6.00 se înregistrau 9 grade la Afumați și Băneasa și 10 grade la Filaret.

**3. Prognoza meteorologică în intervalul 25.02.2024, ora 08:00 –26.02.2024, ora 08:00**

**ÎN ŢARĂ**

Regimul termic se va menține cu mult mai ridicat decât cel specific sfârșitului de februarie, deși valorile diurne vor fi mai scăzute decât în intervalul precedent în est, sud și centru. Cerul va fi temporar noros și mai ales în cursul zilei vor fi ploi slabe pe arii restrânse în Oltenia, Muntenia, Transilvania și Moldova și izolat în Banat, Crișana și Maramureș. Trecător, pe crestele montane vor fi posibile precipitații slabe mixte. Vântul va sufla slab și moderat, pe spații mici cu ușoare intensificări la munte, în regiunile vestice, estice și sud-estice. Temperaturile maxime se vor încadra între 12 și 19 grade, izolat mai scăzute în Delta Dunării, iar cele minime între 3 și 11 grade. Pe alocuri, în special în depresiuni și în regiunile extracarpatice, se va semnala ceață.

**LA BUCUREŞTI**

Regimul termic se va menține cu mult mai ridicat decât în mod normal la sfârșitul lunii februarie, deși valorile diurne vor fi mai scăzute decât în intervalul anterior. Temperatura maximă va fi de 16...18 grade, iar cea minimă se va situa în jurul valorii de 6 grade. Cerul va fi temporar noros și pe parcursul zilei, trecător, vor fi condiții de ploaie slabă. Vântul va sufla slab și moderat.

1. ***CALITATEA APELOR***

**1. Pe fluviul Dunărea**

Nu au fost semnalate evenimente deosebite.

**2. Pe râurile interioare**

Nu au fost semnalate evenimente deosebite.

**3. Pe Marea Neagră**

Nu au fost semnalate evenimente deosebite.

1. ***CALITATEA MEDIULUI***
2. **În domeniul aerului**

Nu au fost semnalate evenimente deosebite.

1. **În domeniul solului şi vegetaţiei**

Nu au fost semnalate evenimente deosebite.

1. **În domeniul supravegherii radioactivităţii mediului**

Nu au fost semnalate evenimente deosebite.

1. **În municipiul Bucureşti**

Nu au fost semnalate evenimente deosebite.

1. ***ALIMENTĂRI CU APĂ***

***Administraţia Bazinală de Apă Prut-Bârlad***

Judeţul Botoşani

Se menţine situaţia de restricţii în alimentarea cu apă pentru piscicultură la folosinţa: S.C. Pirania S.R.L. Botoşani - pepiniera piscicolă Havârna, prin reducerea debitelor la sursa r. Baseu - ac. Cal Alb corespunzător treptei a III-a de restricţii.

Judeţul Iaşi

Se menţine situaţia de restricţii în alimentarea cu apă pentru piscicultură la folosinţele:

- S.C. Noralex S.R.L. Iași, S.C. Piscicola S.R.L. Iași și S.C. CC & PES S.R.L. Iași prin încetarea livrării apei din sursa r. Miletin – ac. Hălceni;

- S.C. ACVACOM S.R.L. Iaşi prin reducerea debitelor la sursa r. Gurguiata – ac. Plopi corespunzător treptei III de aplicare a restricţiilor;

- S.C. MIHPES S.R.L. Iaşi prin reducerea debitelor la sursa r. Valea Oii – ac. Sârca corespunzător treptei III de aplicare a restricţiilor.

Se menţine situația de restricții în alimentarea cu apă la folosința:

- S.C. APAVITAL S.A. Iași prin reducerea debitelor de la 33.0 l/s la 26.0 l/s la sursa r. Bahlui – ac. Pârcovaci corespunzător treptei III de aplicare a restricțiilor.

Judeţul Vaslui

Se menţin prevederile „Planului de restricţii şi folosire a apei în perioade deficitare”, astfel:

- treapta III - pentru S.C. AQUAVAS S.A. Vaslui – Sucursala Vaslui din acumularea Soleşti.

***Administraţia Bazinală de Apă Olt***

Judeţul Braşov

Începând cu data de 21.12.2023 Compania APA Braşov S.A. anunţă începerea diminuării preluării de apă brută din acumularea Săcele – pr. Tărlung cu 450 l/s şi începerea compensării necesarului de apă din sursa subterană de rezervă - Front captare A.N.I.F. – zona Harman Prejmer (aplicare prevederi “Plan de restricţii şi folosire a apei în periodele deficitare”). Nu s-au impus restricţii de alimentare cu apă la populaţie.